**УДК 81'243**

**Омарова Д.,**

4 курс студенті

«5B011900-Шетел тілі: екі шетел тілі»

Ғылыми жетекші: **Насимуллина А.**

шетел тілдері магистрі, аға оқытушы

М.Өтемісов атындағы БҚУ

Орал, Қазақстан

e-mail: dinaraomarova2000kz@gmail.com

 **КЕРІ БАЙЛАНЫС ҰЙЫМДАСТЫРУДЫҢ МАҢЫЗЫ**

 **Түйін:** Берілген мақалада автор оқытудағы мұғалім мен оқушы арасындағы кері байланысты ұйымдастыру, кері байланыстың тиімді тұстарын қарастыру, кері байланыс үйымдастырудың маңызы және оқушы белсенділігіне әсері жайында атап көрсетеді. Автор, сонымен қатар, кері байланыстың сабақты бекітудегі маңызын, оны ұйымдастырудағы мұғалім рөлін қарастырады.

 **Тірек сөздер:** рефлексия, белсенділікті арттыру, фактор, талдау, сабақ барысы

**Omarova D.,**

4th course student

«5B011900-Foreign language: two foreign languages»

Scientific advisor: **Nassimullina A.**

Master of foreign languages, senior teacher

West Kazakhstan university named after M.Utemisov

Oral, Kazakhstan

e-mail: dinaraomarova2000kz@gmail.com

 **THE IMPORTANCE OF ORGANIZING FEEDBACK**

**Abstract:** this article is aimed at organizing feedback between teachers and students , considering the advantages of feedback, increasing students ' activity and developing creative skills through feedback. The author also considers the importance of feedback in consolidating the lesson, the role of the teacher in its organization.

 **Keywords:** reflection, increased activity, factor, analysis, lesson progress

 Технология мен ғылым ажырай алмайтын, көзді ашып-жұмғанша лезде дамитын қазіргі заманда оқу үдерісін тиімді жолмен дамыту өзектілігі жоғалмайтын, әрқашан жауапты болуға міндеттейтін тақырыптардың бірі болып қалмақ. Білім алушы жас жеткіншекте сол заман ағымымен бірге дамитынын ескерсек, сабақ барысында қолданылатын әдіс-тәсілдер мен технологиялар да бала бойында бірге қалыптасқан физикалық, психологиялық, мәдени аспектілерге де сай болуы шарт.

 Кәсіби педагог үшін технологияларды қолдануға деген қажеттілік оның оқу үдерісіндегі шеберлігін айқындаушы, өзін-өзі дамытушы, тәрбиелеуші ретіндегі бағытын анықтап, оқу іс-әрекетіне бағдарлануына әсер етеді. Мұғалімнің рефлексиясы тұлғааралық танымның нақты механизмімен, мұғалімнің қабылдау қабілеттерімен, оқушылардың танымдық процесін басқарумен, білім беру мекемесін басқарумен, мұғалімнің психологиялық-педагогикалық мәдениеті мен құзыреттілігімен, оның жеке іс-әрекет стилімен және т. б. байланысты. Педагогикалық іс-әрекет барысында оқушылармен байланыс жасап, қарым-қатынас орнату оқу үдерісіндегі нәтижелі әдіс саналады.

 Жаңартылған білім бағдарламасы бойынша әр сабақ соңында кері байланыс ұйымдастыру оқу іс-әрекетінде қолданылуы тиіс технология болып табылады. Ол оқушыларға үйренуі керек қажетті материалды айқындауға, нақтылауға, тұжырымдауға және қорытылған ойды ой елегінен өткізуге тиімді әсер етеді.

 «Артқа қарау» ұғымынан туындайтын «reflexio» сөзі латын тілінен енген. Ол алғаш рет философияда пайда болды және адамның өз санасында болып жатқан нәрселер туралы ойлау процесін білдірді. Декарт рефлексияны адамның өз ойларының мазмұнына назар аудару қабілетімен, барлық сыртқы денелерден абстракциялау арқылы анықтады. Локк сезім мен рефлексияны бөліп, оны білімнің ерекше көзі - ішкі тәжірибе, сезім мүшелеріне негізделген сыртқы тәжірибе ретінде түсіндірді. Философияда рефлексия, сонымен қатар философиялық білімнің өмір сүру формасы, оны алудың негізгі әдісі, білімнің жеке салаларымен өзара әрекеттесу құралы болып табылады деп түсіндіріледі.

 Қазіргі заманғы рефлексиялық зерттеулер психологияның көптеген салаларында жүргізіледі, бұл оның күрделілігін, әртүрлілігін және психикалық ұйымның барлық деңгейлеріне сәйкестігін көрсетеді. Педагогикада кері байланыс оқу процесінде міндетті түрде қолданылады. Ағылшын тілі сабақтарында оқушы білуі тиіс материалды игеру барысында ұзақ уақытқа есте сақтау, сөздерді қолдана білу, қарым-қатынас жасау сынды процестерді кері байланыс арқылы оңай жүзеге асырады.

 Кері байланыс ұйымдастыру барысында педагог оқушыны зерттеушілік тұрғысынан қарай бастайды. Оқушының жауабы немесе берілетін ақпаратқа реакциясы арқылы педагог оқу үдерісіндегі өз жұмысын тиімді әрекеттермен жалғастырады. Кері байланысты жүргізуге барлық оқушы атсалыса алады. Кей жағдайларда оқытушы өз қалауымен өтілген материалды пысықтау үшін кері байланысты сыныпта белсенділігі төмен оқушылар үшін ғана қолдануы да мүмкін. Себебі кері байланыс әрқашан нәтижелі аяқталатын сабақ барысындағы негізгі процес болып табылады. Кері байланыс жасаудың екіжақты, яғни мұғалім үшін де оқушылар үшін тиімділігі сабақ барысында көрінеді: кері байланыс жасау, әдетте, оқушылар белсенділігін ғана емес, сонымен қатар *қызығушылығын* да оятатын тиімді әдіс болып табылады. Оған себеп өтілген материалды пысықтау үшін түрлі көрнекі құралдардың қолданылуы (ойын түрінде, стикерлер, смайлик, түрлі-түсті форматтағы тест т.б.). Жаңа тақырып өтіліп жатқанда мұғалім түрлі әдіс-тәсілдерді қолдануы мүмкін немесе қолданбауы да мүмкін, алайда кері байланыс жасау процесінде пысықталатын тақырып міндетті түрде ой қозғауға, ойлануға, еске түсіруге, шапшаң болуға негізделуі тиіс; мұнымен қоса кері байланыс жасаудың тағы бір тиімділігі өтілген материалдың оқушы миында әдеттегіден ұзағырақ сақталуы. Дәстүрлі формат бойынша сабақ өтілген кезде кері байланыс үшін уақыт тиімсіздігі байқалатын, солай оқушылардың кейбірі сабақты өз бетінше қайталаса, кейбірі келесі сабаққа дейін кітапты қозғамайтын. Кері байланыс жасау тақырыпты есте ұзағырақ сақтауға кепілдік бере алады, яғни онымен белгілі бір нәтижеге қол жеткізуге болады; тағы бір айта кертерлігі, кері байланыс жасау оқушыны шығармашылыққа жетелейді. Мысалы, кері байланыста қолданылатын көрнекі құралдар, оқушының өз пікірін білдіруі, басқа жолдастарының ойын тыңдау, сабақты қорытындылау т.б. осының барлығы оқушының сөздік қорын кеңейтіп, шығармашылығын дамытады. Сонымен қатар, өз пікірін білдіруге ұялмау, басқа жолдастарының сөзін бөлмеу, пікірді қабылдау және оны құрметтеу секілді жағымды қылықтарға да баулиды.

 Кері байланыс жасаудың маңыздылығын келесідей көрсетуге болады: оқушы өз іс-әрекетін жүзеге асыруда алынған нәтижелер тұжырымдалады, белгілі бір тақырыпты зерттеу кезеңдері, осы тақырыптағы оқушының проблемалары, мәселені шешу жолдары , оқушының өз іс-әрекетіне деген көзқарасы қалай өзгеретіні анық байқалады. Мұғалім өз кезегінде оқу процесі кезеңдерін нақтылау қажеттілігін түсіну, мақсатқа жету жолдарын, баланың проблемаларын шешу үшін қажетті қадамдарды білу немесе нақты қадам жасауға көмектесу, соның нәтижесінде, алынған оқу нәтижелерінің таным кезіндегі тәжірибе сипатымен байланысын түсінуге көмектесу, оқушыға білім беру жолын түзетуге көмектесу секілді қадамдарды анықтайды, яғни рефлексия мұғалімге оқу процесін жүзеге асыруға және оны тиімді етуге көмектеседі.

 Мұғалімнің кері байланыс орнатудың маңызына аса назар аудармауына түрлі фактор әсер етеді. Айта кетсек, уақыттың тапшылығы, кері байланыстың мәнін толық түсінбеуі т.с.с. Кері байланыс үдеріс субъектілерінің көшбасшылық дағдыларын дамыту, үдерісті табысты басқаруға жағдай жасау; дер кезінде түзетулер жасау, қате мен кемшіліктерді жою; мақсатқа жетуді қамтамасыз ету; үдеріс субъектілерін дұрыс шешім қабылдауға бағыттау; оқушылардың өзіндік бағалауын қалыптастыру; оқушының әлеуметтенуін қамтамасыз ету; рефлексия жасауға ықпал ету, көмектесу; оқушыларды табысқа ұмтылу сезімдерін туындату мақсаттарында жүргізіледі. Кері байланыс мақсаттары мұғалімнің ақпараттың мазмұнын және оны ұсыну тәсілдерін білу, оқушылардың әрекеттерін түсіну, сабақ барысында психологиялық ахуалды жақсарту сынды жағдаяттарға бағытталады.Кері байланыс мұғалімнің оқушылармен өзара әрекеттесуі нәтижесін талдау, рефлексия жасау және бақылаудың өнімі болып табылады.

 Дұрыс ұйымдастырылған кері байланыс арқылы оқушы өзінің оқудағы кемшіліктерін түсінуге көмектесетін мәліметтер мен алға жылжуға нақты нұсқаулар алады. Мұғалім оқытудағы жіберілген олқылықтар және өзінің әрекетіне, қызметіне (жаңа әдіс-тәсілдер, оқыту техникалары, сабақта уақытты тиімді пайдалану т.б.) өзгерістер енгізуге көмектесетін мәліметтер алады. Оқушыларға жиі және маңызды кері байланыс ұсынылған жағдайда оқыту тиімді болады.

 Мұғалім сабақта ұйымдастырылатын кері байланыстың түріне, формалары мен әдістеріне көп көңіл бөледі. Тәжірибе көрсеткендей, мұғалім кері байланыстың қай түрін, формасын қолданатынын өзі шешіп жатады. Сабақта ең жиі ұйымдастырылатын кері байланыстың түрі ауызша және жазбаша болып табылады. Мұнан бөлек кері байланыстың жағымды және жағымсыз түрлері де болады. Кері байланыс формалары мен әдістеріне келер болсақ, олар ауызша талдау, талқылау; жазбаша сауалнамалар алу; графикалық суреттер, смайликтер қолдану; оқушының бойында және ішкі дүниесінде болып жатқан өзгерістерді рөлдік ойындар арқылы сезінуі (жаңа білім алу, өзін-өзі таныту, көңіл-күйі, белсенділік немесе селқостық таныту деңгейі). Қайсыбір форманы қолдану мұғалім құзырындағы таңдау болып табылады.

 Кері байланыс тиімді ұйымдастырылған жағдайда оқушылар қателерді түзеп, өз жұмыстарын жақсартуға ынталанады және мұғалім бірнеше қадамнан кейін ілгерілеу туралы хабардар болады. Мұғалім оқушыларға сұрақ қойғаннан кейін міндетті түрде оларға ойлануға уақыт береді және сұрақтар оқушының таным дейгейіне байланысты қойылады. Сонымен қатар, мұғалім кері байланыс жүргізу барысындағы жауап парақшаларын салыстыра алғанымен, оқушылардың өздерін салыстыра алмайтынын ескеруі қажет.

 Ұзақ уақытқа созылған шетел тәжірибелері көрсеткендей оқыту сапасы кері байланыс ұйымдастыруға тәуелді болып отыр. Мұғалімдердің оқушыларды тиімді әдіспен бағалауы және соған сай әрекеттенуі өте қиын, себебі әрбір оқушы-жеке индивид. Біршама шетел білім беру жүйелеріне сүйенсек, әлемдегі ең ықпалды қоғам қайраткерлерінің бірі Билл Гейтстің «мұғалімдерге шынайы кері байланыс қажет!» деп баса айтуы орынсыз жәйт емес. Оның пікірінше, АҚШ – тың білім беру жүйесі Шанхай мектептерінен үлгі алуы керек: Қытайдың осы мегаполисінде әрбір мұғалім - білім беру тәжірибесі аз болсада көп болсада - өз сабақтары мен іс-әрекеттеріне кері байланыс алуға және өзгелерге беруге құқылы: мұнда кері байланыс мұғалім кәсібінің ең маңызды бөлігі болып саналады.

 Қорыта айтқанда, мұғалімнің кері байланысты дұрыс ұйымдастыра білуі оқушы тұлғасын зерттеуге ғана емес, сонымен бірге сабақ барысында игерілетін материалға оқушы көзқарасымен қарауға және сол арқылы баға беруге көмектеседі. Кері байланысты осы тұрғыдан ұйымдастыру оқушының сол пәнмен байланысын, ішкі ойларын айқындауда маңызды рөл атқарады.

**ӘДЕБИЕТ**

1. Бақтыбаева К.С. Ағылшын тілі сабағындада кері байланыс ұйымдастыру. https://www.youtube.com/watch?v=OaPg2FeXqQA 25.02.2022ж. 03:01 07:28

2. Бизяева А.А.. Психология думающего учителя: педагогическая рефлексия. — Псков, 2004. – 216 с.

3. Дьюи Д. Психология и педагогика мышления. – М.: Совершенство, 1997. – 208 с.

4. Зулкашева Ш.М. Мұғалімге арналған нұсқаулық. Үшінші басылым – 2012 жыл

5. Маденова Л.М. Мектепте топтық жұмысты ұйымдастыру, магистр,оқытушы, М.Өтемісов атындағы БҚМУ. <https://erketai.kz/ustazdar-enbegi/english-tili-sabagynda-toptyk-zhumys/>

6. Петрова Д.А.. Педагогическая рефлексия и пути её формирования. https://author/pedagogicheskaya\_refleksiya\_i\_puti\_ee\_formirovaniya/

7. Юсупова Б.М. «Оқытудың нәтижелерін бағалаудың әдістемесі» –Орал 2013ж.